**DÔVODOVÁ SPRÁVA**

**Osobitná časť**

**Článok I**

**K bodu 1**

Z dôvodu potreby implementovať niektoré ustanovenia nariadenia Európskeho parlamentu a Rady (EÚ) 2024/1083 z 11. apríla 2024, ktorým sa stanovuje spoločný rámec pre mediálne služby na vnútornom trhu a mení smernica 2010/13/EÚ (Európsky akt o slobode médií) (ďalej aj „EMFA“), ktoré sa týkajú poskytovateľov systémov merania sledovanosti, sa navrhuje rozšíriť pôsobnosť zákona aj o úpravu práv a povinností poskytovateľov systémov merania sledovanosti. Pojem „meranie sledovanosti“ nie je v zákone definovaný, ale pri použití tohto pojmu sa odkazuje na definíciu obsiahnutú v čl. 2 ods. 1 bod 16 EMFA.

**K bodu 2**

Legislatívno-technická úprava.

**K bodu 3**

V nadväznosti na zmeny navrhované v § 128 až 131, ktoré súvisia s implementáciou čl. 4 ods. 8, čl. 18 ods. 1 a čl. 24 EMFA, a ktoré obsahujú aj úpravu samoregulačných mechanizmov a systému koregulácie v oblasti redakčných štandardov, pomoci pri uplatňovaní práva na účinnú súdnu ochranu v súvislosti s povinnosťou zachovávať mlčanlivosť o zdroji informácií a taktiež v oblasti merania sledovanosti, sa navrhuje aj všeobecnejšia formulácia ustanovenia zákona, ktoré upravuje pôsobnosť zákona v tejto oblasti a to tak, aby sa uvedené systémy a mechanizmy nevzťahovali výlučne iba na poskytovanie obsahových služieb podľa tohto zákona ale aj na iné oblasti regulované týmto zákonom (napr. poskytovanie systémov merania sledovanosti) a na oblasti regulované osobitnými predpismi, ktorými sú napr. EMFA, zákon o reklame alebo zákon o publikáciách.

**K bodu 4**

V súvislosti s potrebou implementácie čl. 25 EMFA sa navrhuje rozšírenie pôsobnosti zákona aj o úpravu povinností osôb pri prideľovaní verejných finančných prostriedkov na štátnu reklamu. Pojem štátna reklama nie je v zákone definovaný, ale pri použití tohto pojmu sa odkazuje na definíciu obsiahnutú v čl. 2 ods. 1 bod 19 EMFA.

**K bodu 5**

Navrhuje sa vymedzenie pôsobnosti návrhu zákona vo vzťahu k poskytovateľovi systémov merania sledovanosti. Navrhovaná právna úprava sa bude vzťahovať na poskytovateľa systémov merania sledovanosti, ak má svoje sídlo alebo sídlo organizačnej zložky, miesto podnikania alebo bydlisko v Slovenskej republike.

**K bodom 6 a 7**

V súvislosti s implementáciou EMFA sa navrhuje upraviť definície pojmov redakčná nezávislosť a redakčné rozhodnutie, ktoré sú obsiahnuté v zákone o mediálnych službách V zmysle EMFA pojem mediálna služba zahŕňa najmä televízne a rozhlasové vysielanie, audiovizuálne mediálne služby na požiadanie, zvukové podcasty alebo tlačové publikácie. V nadväznosti na uvedené sa navrhuje upraviť, že redakčnou zodpovednosťou je taktiež vykonávanie účinnej kontroly poskytovateľom obsahovej služby nad výberom komunikátov novinárskej povahy a iných komunikátov tvoriacich periodickú publikáciu, spravodajský webový portál alebo agentúrny servis a nad usporiadaním týchto komunikátov v rámci poskytovanej obsahovej služby. Zároveň sa navrhuje doplniť, že redakčným rozhodnutím môže byť aj prijatie rozhodnutia, ktoré súvisí s každodennou prevádzkou vydávania periodickej publikácie, agentúrneho servisu alebo s prevádzkou spravodajského webového portálu.

**K bodu 8**

V súvislosti s novo navrhovanou kompetenciou regulátora monitorovať a analyzovať dodržiavanie záruk nezávislého fungovania verejnoprávneho vysielateľa podľa osobitného predpisu, ktorým je EMFA, sa navrhuje ustanoviť povinnosť verejnoprávneho vysielateľa, jeho zamestnanca alebo inej osoby, o ktorej možno odôvodnene predpokladať, že má informácie, ktoré sú primerané a potrebné na vykonávanie uvedenej kompetencie regulátora, aby na základe žiadosti regulátora poskytli v ním určenej lehote správne, úplné a pravdivé informácie alebo podklady súvisiace s výkonom jeho úlohy monitorovať a analyzovať dodržiavanie záruk nezávislého fungovania verejnoprávneho vysielateľa. Cieľom navrhovanej povinnosti je umožniť regulátorovi efektívny výkon monitorovania a analýz.

**K bodu 9**

Navrhované doplnenie tretej časti zákona o novú štvrtú hlavu, upravujúcu poskytovanie systémov merania sledovanosti, je implementáciou čl. 24 EMFA. Meranie sledovanosti má priamy vplyv na prideľovanie a ceny reklamy, ktorá predstavuje hlavný zdroj príjmov mediálneho sektora. Je kľúčovým nástrojom na hodnotenie výkonnosti mediálneho obsahu a pochopenie preferencií publika na účely plánovania budúcej produkcie obsahu. Účastníci mediálneho trhu, najmä poskytovatelia mediálnych služieb a šíritelia reklamy, by teda mali mať možnosť vychádzať z objektívnych a porovnateľných údajov o sledovanosti, ktoré pochádzajú z transparentných, objektívnych a overiteľných riešení merania sledovanosti. Meranie sledovanosti by sa malo v zásade vykonávať v súlade so všeobecne uznávanými odvetvovými samoregulačnými mechanizmami.

Meranie sledovanosti je činnosť získavania, interpretovania alebo iného spracúvania údajov o počte a vlastnostiach používateľov mediálnych služieb alebo používateľov obsahu na online platformách na účely rozhodovania o prideľovaní, cenách, nákupe alebo predaji reklamy, alebo rozhodovania o plánovaní alebo distribúcii obsahu. Meranie sledovanosti zahŕňa systém merania akéhokoľvek publika, teda okrem merania sledovanosti, taktiež meranie návštevnosti on-line tlače alebo počúvanosti rozhlasového vysielania.

Z čl. 24 EMFA vyplýva pre poskytovateľov systémov merania sledovanosti viacero povinností, nad plnením ktorých bude vykonávať dohľad práve regulátor. Pre regulátora je preto nevyhnutné poznať okruh regulovaných subjektov, čo je dôvodom navrhovaného zavedenia oznamovacej povinnosti poskytovateľov merania sledovanosti vo vzťahu k regulátorovi. Oznamovacia povinnosť sa viaže k minimálnemu rozsahu údajov, ktoré sú pre regulátora nevyhnutné za účelom identifikovania subjektov, nad ktorými má vykonávať dohľad. V súvislosti s výkonom dohľadu a navrhovaným zavedením systému koregulácie v oblasti poskytovania systémov merania sledovanosti je pre regulátora nevyhnutné mať k dispozícii aj informáciu, či poskytovateľ systémov merania sledovanosti podlieha niektorému samoregulačnému mechanizmu alebo samoregulačnému orgánu, ktorý tento mechanizmus presadzuje.

Za účelom zabezpečenia možnosti efektívneho výkonu dohľadu regulátora nad plnením povinností vyplývajúcich z čl. 24 EMFA a možnosti reálneho posúdenia poskytovaného systému merania sledovanosti sa navrhuje zavedenie povinnosti pre poskytovateľov systémov merania sledovanosti poskytnúť regulátorovi aktuálne, presné a komplexné informácie o metodike, ktorú používajú jeho systémy merania sledovanosti, a to do 15 dní od dourčenia žiadosti regulátora o informácie.

**K bodom 10 až 13**

Média zohrávajú rozhodujúcu úlohu pri formovaní verejnej mienky a poskytovaní informácií pre občanov, ktoré sú dôležité pre ich aktívnu účasť na demokratických procesoch. Členské štáty by mali nezávisle od posúdení v oblasti hospodárskej súťaže vo svojom vnútroštátnom práve stanoviť pravidlá a postupy s cieľom umožniť posúdenie koncentrácií na mediálnom trhu, ktoré by mohli mať významný vplyv na pluralitu informácií. Uvedené pravidlá a postupy sú v podmienkach Slovenskej republiky upravené v dvanástej časti zákona.

V nadväznosti na znenie čl. 22 EMFA, ktorý ustanovuje podmienky pre posudzovanie koncentrácií na mediálnom trhu, sa navrhuje rozšíriť okruh subjektov, ktorých vplyv na pluralitu informácií na mediálnom trhu regulátor posudzuje, aj o poskytovateľov online platformy. Pojem „online platforma“ nie je v zákone definovaný, ale pri použití tohto pojmu sa odkazuje na definíciu obsiahnutú v čl. 3 písm. i) nariadenia Európskeho parlamentu a Rady (EÚ) 2022/2065 z 19. októbra 2022 o jednotnom trhu s digitálnymi službami a o zmene smernice 2000/31/ES (akt o digitálnych službách). Navrhuje sa explicitne ustanoviť, že pri posudzovaní vplyvu na pluralitu informácií na mediálnom trhu a pri vyhodnocovaní rizík narušenia plurality informácií je regulátor povinný zohľadniť skutočnosti uvedené v č. 22 ods. 2 EMFA. Uvedené skutočnosti budú musieť byť zohľadnené aj pri koncipovaní všeobecne záväzného predpisu, ktorý vydáva regulátor v súlade s § 101 ods. 4, a ktorý upravuje podrobnosti o posudzovaní vplyvu na pluralitu informácií na mediálnom trhu a podrobnosti o vyhodnocovaní rizík narušenia plurality informácií.

**K bodu 14**

Navrhuje sa doplnenie nadpisu § 103 z dôvodu potreby odlíšiť transparentnosť hromadného financovania a poskytovania darov od transparentnosti financovania štátnej reklamy, ktorú sa navrhuje upraviť v novom § 103a.

**K bodu 15**

Cieľom navrhovaného znenia § 103a je zabezpečiť implementáciu čl. 6 ods. 1 písm. d) a čl. 25 EMFA. Navrhuje sa zaviesť povinnosť vysielateľa a poskytovateľa audiovizuálnej mediálnej služby na požiadanie zverejniť na svojom webovom sídle informácie o tom, že mu boli poskytnuté finančné prostriedky na štátnu reklamu, či už z verejných finančných prostriedkov alebo od orgánov verejnej moci alebo verejných subjektov z iného členského štátu alebo z tretieho štátu. Povinné subjekty sú povinné na svojom webovom sídle zverejniť informácie o celkovej sume finančných prostriedkov, ktoré im boli na štátnu reklamu poskytnuté za kalendárny rok, a to do 31. januára nasledujúceho roka. Uvedené informácie, sú vysielateľ a poskytovateľ audiovizuálnej mediálnej služby na požiadanie povinní v rovnakej lehote oznámiť aj regulátorovi, ktorý ich zverejní v evidencii.

V záujme zabezpečenia čo najvyššej miery transparentnosti pri financovaní štátnej reklamy, sa okrem povinnosti prijímateľa verejných finančných prostriedkov poskytnutých na štátnu reklamu zverejniť požadované informácie, navrhuje aj zavedenie oznamovacej povinnosti zadávateľa štátnej reklamy. Zadávateľ štátnej reklamy je povinný do 31. januára oznámiť regulátorovi poskytnutie verejných finančných prostriedkov na štátnu reklamu za obdobie predchádzajúceho kalendárneho roka, pričom v rámci toho oznámenia je povinný poskytnúť regulátorovi informácie v rozsahu uvedenom v čl. 25 ods. 2 písm. a) až c) EMFA. Uloženie navrhovanej zákonnej povinnosti zadávateľovi reklamy zároveň umožní regulátorovi každoročne monitorovať prideľovanie výdavkov na štátnu reklamu tak, ako táto povinnosť vplýva z  čl. 25 ods. 3 EMFA, pričom informácie o poskytnutí verejných finančných prostriedkov na štátnu reklamu budú tvoriť aj súčasť výročnej správy regulátora, ktorá je verejne prístupná.

S cieľom zabezpečiť implmentáciu čl. 25 ods. 1 a 2 EMFA, a tým aj zabrániť riziku skrytých dotácií a neprimeraného politického vplyvu na médiá, sa navrhuje ustanoviť požiadavky na transparentnosť, objektívnosť, proporcionalitu a nediskrimináciu pri prideľovaní verejných finančných prostriedkov alebo iných štátnych zdrojov na štátnu reklamu alebo nákup iného tovaru alebo služieb, ktoré nie sú štátnou reklamou (napr. audiovizuálnej produkcie, údajov o trhu a konzultačných služieb).V záujme zabezpečenia vysokej úrovne transparentnosti je dôležité, aby sa kritériá a postupy používané na prideľovanie verejných finančných prostriedkov na štátnu reklamu a zákazky na dodanie tovaru alebo poskytnutie služieb vopred sprístupnili verejnosti elektronickými a používateľsky ústretovými prostriedkami. Používaný postup musí byť otvorený, primeraný a nediskriminačný.

Takisto je potrebné stanoviť spoločné požiadavky na zverejňovanie informácií o príjemcoch štátnych výdavkov na reklamu a o vynaložených sumách. Je dôležité, aby boli verejnosti potrebné informácie týkajúce sa štátnej reklamy sprístupnené v elektronickom formáte a aby ich bolo možné ľahko zobraziť. Zadávatelia štátnej reklamy sú povinní zabezpečiť, aby výdavky na štátnu reklamu, ktoré vynaložia v príslušnom kalendárnom roku, distribuovali širokej škále poskytovateľov obsahových služieb zastúpených na relevantnom mediálnom trhu.

Na základe uvedeného sa navrhuje explicitne upraviť povinnosti zadávateľov štátnej reklamy pri zadávaní štátnej reklamy a tiež povinnosti subjektov verejnej správy pri zadávaní objednávok iných služieb alebo tovarov pochádzajúcich od poskytovateľa obsahovej služby alebo poskytovateľa online platformy, ktoré nie sú štátnou reklamou, ak subjekt verejnej správy za plnenie poskytne verejné finančné prostriedky, inú odplatu alebo výhodu priamo alebo nepriamo poskytovateľovi obsahovej služby alebo poskytovateľovi online platformy.

**K bodom 16 a 17**

Navrhuje sa precizovať znenie ustanovenia upravujúceho oblasti, v ktorých regulátor vykonáva štátnu reguláciu v rozsahu vymedzenom týmto zákonom a osobitnými predpismi, aj o poskytovanie služieb multimodálneho prístupu, vydávania periodických publikácií a prevádzkovania spravodajských webových portálov. Explicitným uvedením doplnených oblastí nedochádza k faktickému rozšíreniu kompetencií regulátora, cieľom tejto navrhovanej úpravy je iba zosúladiť znenie § 108 ods. 1 s ostatnými ustanoveniami zákona (napr. 109 ods. 3 písm. c) a s aplikačnou praxou.

Navrhuje sa tiež doplniť do textu poznámky pod čiarou k odkazu č. 65e aj nariadenie (EÚ) 2024/1083 (EMFA), keďže rozsah regulácie je vymedzený aj v tomto priamo uplatniteľnom právnom akte.

V nadväznosti na rozsah kompetencií regulátora sa navrhuje precizovať znenie ustanovenia, ktoré upravuje oblasť spolupráce ministerstiev, ostatných ústredných orgánov štátnej správy a iných orgány verejnej správy s regulátorom. S tým súvisí aj navrhované doplnenie textu poznámky pod čiarou k odkazu č. 66 aj o čl. 7 ods. 4 a kapitolu III nariadenia (EÚ) 2024/1083 (EMFA).

**K bodom 18 a 19**

V nadväznosti na úpravu obsiahnutú v iných častiach zákona sa navrhuje precizovať ustanovenia upravujúce poslanie regulátora.

**K bodu 20**

EMFA je priamo uplatniteľným právnym aktom a pre regulované subjekty z neho vyplýva viacero povinností, nad plnením ktorých bude vykonávať dohľad práve regulátor. V zákonom ustanovených prípadoch bude regulátor zároveň oprávnený za porušenie povinnosti vyplývajúcej z EMFA uložiť sankciu. V nadväznosti na uvedené sa navrhuje do textu poznámky pod čiarou k odkazu č. 72 doplniť aj nariadenie (EÚ) 2024/1083 (EMFA).

**K bodu 21**

Navrhované doplnenie písmen k) a l) do § 110 ods. 2 je implementáciou čl. 5 ods. 4 a čl. 25 ods. 3 EMFA.

V zmysle navrhovaného znenia § 110 ods. 2 písm. k) sa do pôsobnosti regulátora v oblasti výkonu štátnej správy dopĺňa kompetencia monitorovať a analyzovať dodržiavanie záruk nezávislého fungovania verejnoprávneho vysielateľa podľa osobitného predpisu, ktorým je EMFA, pričom uvedené záruky nezávislého fungovania sú vymedzené jeho čl. 5 ods. 1 až 3. Podľa čl. 5 ods. 4 EMFA sú členské štáty povinné určiť jeden alebo viacero nezávislých orgánov alebo subjektov alebo zaviesť mechanizmy nezávislé od politického vplyvu vlád na monitorovanie uplatňovania odsekov 1, 2 a 3. V podmienkach Slovenskej republiky sa ako najvhodnejší subjekt na plnenie tejto úlohy javí práve regulátor, ktorý má nezávislé postavenie a má bohaté skúsenosti a odborné znalosti v oblasti monitorovania a analýz v oblasti vysielania, vrátane verejnoprávneho vysielania.

V zmysle navrhovaného znenia § 110 ods. 2 písm. l) sa do pôsobnosti regulátora v oblasti výkonu štátnej správy dopĺňa kompetencia monitorovať prideľovanie verejných finančných prostriedkov na štátnu reklamu podľa osobitného predpisu, ktorým je EMFA. K umožneniu efektívneho výkonu tejto kompetencie regulátora prispeje aj navrhovaná úprava v § 103a, ktorá okrem povinnosti prijímateľa finančných prostriedkov na štátnu reklamu zverejniť požadované informácie a oznámiť ich regulátorovi, zavádza aj oznamovaciu povinnosť zadávateľa štátnej reklamy. Zadávateľ štátnej reklamy je povinný do 31. januára oznámiť regulátorovi poskytnutie verejných finančných prostriedkov na štátnu reklamu za obdobie predchádzajúceho kalendárneho roka, pričom v rámci toho oznámenia je povinný poskytnúť regulátorovi informácie v rozsahu uvedenom v čl. 25 ods. 2 písm. a) až c) EMFA. V rámci všeobecného ustanovenia o spolupráci (§ 108 ods. 6) je regulátor následne oprávnený požiadať ministerstvo, ostatný ústredný orgán štátnej správy alebo iný orgán verejnej správy o poskytnutie dodatočných informácií potrebných na posúdenie úplnosti zverejnených alebo oznámených informácií.

**K bodu 22**

Ide o legislatívno – technickú úpravu. Od 1. júla 2024 je verejnoprávnym vysielateľom Slovenská televízia a rozhlas.

**K bodom 23 a 26**

Ide o úpravu súvisiacu s transformáciou skupiny európskych regulačných orgánov pre audiovizuálne mediálne služby (ERGA) na Európsku radu pre mediálne služby v súlade s EMFA.

**K bodu 24**

Z čl. 17 EMFA vyplýva potreba koordinovať vnútroštátne opatrenia, ktoré by sa mohli prijať na boj proti ohrozeniam verejnej bezpečnosti mediálnymi službami pochádzajúcimi alebo usadenými mimo Európskej únie (ďalej aj „EÚ“), ktoré sa zameriavajú na publikum v EÚ, vrátane možnosti, že Európska rada pre mediálne služby po konzultácii s Európskou komisiou podľa potreby vydá stanoviská k takýmto opatreniam, najmä ak má daná situácia vplyv na viacero členských štátov. Keďže dotknuté národné regulačné orgány alebo subjekty by mali zohľadniť stanoviská Európskej rady pre mediálne služby pri zvažovaní prijatia opatrení proti poskytovateľovi mediálnych služieb, navrhuje sa upraviť novú povinnosť regulátora v oblasti medzinárodnej spolupráce, ktorou bude povinnosť zohľadniť stanovisko vydané Európskou radou pre mediálne služby podľa čl. 17 ods. 2.

**K bodu 25**

V súvislosti s novo navrhovanou kompetenciou regulátora monitorovať a analyzovať dodržiavanie záruk nezávislého fungovania verejnoprávneho vysielateľa podľa osobitného predpisu, ktorým je EMFA, sa navrhuje v zákone vymedziť, že na účel výkonu tejto kompetencie je regulátor oprávnený získavať, spracúvať a vyhodnocovať informácie a podklady od verejnoprávneho vysielateľa, jeho zamestnanca alebo inej osoby, o ktorej možno odôvodnene predpokladať, že má informácie, ktoré sú primerané a potrebné na vykonávanie úloh regulátora, pričom regulátor je oprávnený požiadať uvedené osoby, aby mu v ním určenej lehote, poskytli správne, úplné a pravdivé informácie alebo podklady súvisiace s výkonom tejto kompetencie. Cieľom navrhovaných ustanovení je umožniť regulátorovi efektívny výkon monitorovania a analýzy dodržiavania záruk nezávislého fungovania verejnoprávneho vysielateľa.

**K bodom 27až 29**

V nadväznosti na navrhované rozšírenie kompetencií regulátora súvisiacich s implementáciou EMFA sa navrhuje upraviť taktiež povinné náležitosti výročnej správy. V zmysle navrhovanej úpravy by výročná správa mala obsahovať analýzu samoregulačných mechanizmov, ako aj analýzu dodržiavania záruk nezávislého fungovania verejnoprávneho vysielateľa. Súčasťou výročnej správy by mali byť aj informácie o poskytnutí verejných finančných prostriedkov na štátnu reklamu.

**K bodu 30 až 32**

Z dôvodu rozšírenia regulácie o poskytovateľov systémov merania sledovanosti sa navrhuje túto skutočnosť reflektovať aj v evidencii, ktorú v zmysle zákona vedie regulátor. Navrhuje sa, aby regulátor vo svojej evidencii evidoval údaje o poskytovateľoch systémov merania sledovanosti, na ktorých sa vzťahuje jeho pôsobnosť, vrátane zoznamu subjektov a nimi poskytovaných služieb, na ktoré sa systémy merania sledovanosti aplikujú a informácie, či poskytovateľ systémov merania sledovanosti podlieha niektorému samoregulačnému mechanizmu alebo samoregulačnému orgánu, ktorý tento mechanizmus presadzuje. Súčasťou evidencie by mali byť taktiež údaje o nimi poskytovaných systémoch merania sledovanosti.

**K bodu 33**

Z dôvodu, že v zmysle predloženého návrhu by mala byť obsahom tretej hlavy v štrnástej časti okrem úpravy samoregulačných mechanizmov v oblasti poskytovania obsahových služieb, taktiež úprava samoregulačných mechanizmov v oblasti poskytovania systémov merania sledovanosti, navrhuje sa zosúladiť znenie nadpisu tretej hlavy s jej obsahom.

**K bodu 34**

Navrhuje sa rozšíriť legálnu definíciu samoregulačného orgánu na účely tohto zákona tak, aby regulačným orgánom bola aj iniciatíva alebo orgán samoregulácie pôsobiaci na území Slovenskej republiky presadzujúci samoregulačný mechanizmus uplatňovaný na základe kódexu správania sa alebo obdobného samoregulačného systému pravidiel správania sa nie len v oblasti poskytovania obsahových služieb, ale aj v oblasti poskytovania systémov merania sledovanosti.

**K bodu 35**

Legislatívno-technická úprava súvisiaca so zmenou navrhovanou v § 1 ods. 1 písm. g).

**K bodu 36**

Navrhovaná úprava ustanovenia § 127 ods. 3 vychádza z čl. 18 ods. 1 písm. d) EMFA, ktorý predpokladá existenciu samoregulačného mechanizmu, ktorým sa upravujú redakčné štandardy poskytovateľov obsahových služieb. V súlade s čl. 4 ods. 8 EMFA je dôležité, aby sa v záujme posilnenia práva na účinnú súdnu ochranu poskytovatelia mediálnych služieb, novinári a osoby, ktoré sú s nimi v pravidelnom alebo profesionálnom vzťahu, mohli spoľahnúť na primeranú pomoc, pri vykonávaní práva na ochranu novinárskych zdrojov a dôvernej komunikácie. Takáto pomoc môže mať právnu, finančnú alebo inú povahu, ako napríklad poskytovanie informácií o dostupných opravných prostriedkoch. V súlade s EMFA by takúto pomoc mohol účinne poskytovať nezávislý orgán alebo subjekt, alebo ak takýto orgán alebo subjekt neexistuje, samoregulačný orgán alebo mechanizmus. V podmienkach Slovenskej republiky sa javí ako najoptimálnejšie riešenie implementovať čl. 4 ods. 8 EMFA zapojením samoregulačných mechanizmov.

**K bodu 37**

EMFA vo svojom čl. 24 ods. 3 kladie požiadavku, aby národné regulačné orgány nabádali poskytovateľov systémov merania sledovanosti, aby spolu so zainteresovanými subjektami vypracovali kódexy správania, alebo aby dodržiavali kódexy správania, ktoré spoločne dohodli a všeobecne akceptujú poskytovatelia mediálnych služieb, ich zastupujúce organizácie a akékoľvek iné zainteresované strany. V nadväznosti na uvedené sa navrhuje, aby bolo možné do evidencie samoregulačných mechanizmov a samoregulačných orgánov zapísať aj kódexy a samoregulačné orgány vzťahujúce sa na oblasť poskytovania systémov merania sledovanosti. Zároveň sa navrhuje v zákone vymedziť špecifické kritéria, ktoré musí spĺňať kódex, ktorý upravuje zabezpečenie pomoci pri uplatňovaní práva na účinnú súdnu ochranu v súvislosti s povinnosťou zachovávať mlčanlivosť o zdroji informácií, aby takýto kódex bolo možné regulátorom zapísať do evidencie.

**K bodu 39**

Vzhľadom na špecifický charakter kódexu, ktorý upravuje zabezpečenie pomoci pri uplatňovaní práva na účinnú súdnu ochranu v súvislosti s povinnosťou zachovávať mlčanlivosť o zdroji informácií, pri ktorom sa dodržiavanie pravidiel v ňom uvedených nepresadzuje pomocou sankcií, sa navrhuje, aby povinnou prílohou žiadosti o zápis kódexu do evidencie nebol opis mechanizmu presadzovania pravidiel správania sa a opis účinných a primeraných sankcií. Pokiaľ ide o opis mechanizmu monitorovania a hodnotenia dodržiavania kódexu, tak ten rovnako v prípade uvedeného kódexu nie je potrebné k žiadosti predkladať, keďže z navrhovaného ustanovenia § 128 ods. 4 písm. a) vyplýva, že regulátor zapíše iba taký kódex, v prípade ktorého samoregulačný orgán v žiadosti preukáže, že má zavedený mechanizmus pravidelného a transparentného monitorovania jeho využívania a nezávislého hodnotenia výsledkov jeho uplatňovania, ktoré sú verejne prístupné.

**K bodom 38 a 40 až 44**

Legislatívno – technické úpravy súvisiace s navrhovaným doplnením nového odseku 3 v § 128 a následným preznačením nasledujúcich odsekov tohto ustanovenia.

**K bodom 45 a 46**

Navrhuje sa doplniť ustanovenie upravujúce povinné zverejňovanie samoregulačným orgánom a to tak, aby povinnou súčasťou správy o činnosti samoregulačného orgánu za príslušný kalendárny rok, ktorú samoregulačný orgán predkladá regulátorovi, bola okrem informácie o počte a spôsobe vybavenia prijatých sťažností aj informácia o počte a spôsobe vybavenia prijatých žiadostí o pomoc pri uplatňovaní práva na účinnú súdnu ochranu v súvislosti s povinnosťou zachovávať mlčanlivosť o zdroji informácií alebo s uplatňovaním práva alebo ochrany podľa § 17 ods. 4 a 5 tohto zákona alebo podľa osobitného predpisu. Rovnako sa navrhuje, aby takáto informácia bola zverejňovaná aj na webovom sídle samoregulačného orgánu.

**K bodom 47 a 48**

V nadväznosti na navrhované zmeny v § 127 a 128 sa navrhuje rozšíriť koregulačný mechanizmus, ktorý sa podľa platnej právnej úpravy aplikuje na oblasť poskytovania obsahových služieb, aj na oblasť poskytovania systémov merania sledovanosti.

**K bodom 49 až 51**

V nadväznosti na navrhované zmeny v § 127 a 128 sa navrhuje doplniť ustanovenia zákona upravujúce konanie pred samoregulačným orgánom. Okrem oblasti poskytovania obsahových služieb by sa v zmysle predloženého návrhu malo takéto konanie vzťahovať aj na oblasť poskytovania systémov merania sledovanosti.

**K bodu 52**

Navrhuje sa explicitne uviesť, že konanie vo veci dodržiavania povinnosti zabezpečiť prideľovanie verejných finančných prostriedkov na štátnu reklamu v súlade s § 103a ods. 4 je návrhovým konaním.

**K bodu 53**

Navrhované ustanovenie je implementáciou čl. 7 ods. 4 EMFA a zavádza sa ním povinnosť poskytnúť regulátorovi informácie alebo údaje, ktoré sú primerané a potrebné na vykonávanie jeho úloh regulátora podľa EMFA.

**K bodu 54**

Navrhuje sa zavedenie sankcie za nesplnenie povinnosti verejnoprávneho vysielateľa poskytnúť regulátorovi na základe jeho žiadosti a v ním určenej lehote správne, úplné a pravdivé informácie alebo podklady súvisiace s výkonom úlohy monitorovať a analyzovať dodržiavanie záruk nezávislého fungovania verejnoprávneho vysielateľa.

**K bodom 55 až 57**

S cieľom zabezpečiť vymožiteľnosť plnenia povinností vysielateľov/poskytovateľov audiovizuálnej mediálnej služby na požiadanie, ktoré boli v zmysle predloženého návrhu upravené na základe ustanovení EMFA, sa navrhuje upraviť možnosť regulátora uložiť za nedodržanie týchto povinností pokutu. Výška pokuty sa navrhuje v najnižšom rozpätí pokút, ktoré môže regulátor vysielateľom/poskytovateľom audiovizuálnej mediálnej služby na požiadanie uložiť.

**K bodu 58**

S cieľom zabezpečiť vymožiteľnosť plnenia povinností poskytovateľov systémov merania sledovanosti, ktoré boli v zmysle predloženého návrhu upravené na základe ustanovení EMFA, sa navrhuje upraviť možnosť regulátora uložiť za nedodržanie týchto povinností pokutu.

Z dôvodu potreby zabezpečiť, aby mal regulátor k dispozícii údaje potrebné pre každoročné monitorovanie prideľovania výdavkov na štátnu reklamu, keďže táto kompetencia mu vyplýva z ustanovení EMFA, sa navrhuje, aby bol regulátor oprávnený uložiť zadávateľovi štátnej reklamy pokutu v prípade, ak nesplnil povinnosť oznámiť regulátorovi poskytnutie verejných finančných prostriedkov na štátnu reklamu podľa § 103a ods. 3. Zároveň sa navrhuje, aby bol regulátor oprávnený uložiť zadávateľovi štátnej reklamy pokutu v prípade, ak nesplnil povinnosť zabezpečiť prideľovanie verejných finančných prostriedkov na štátnu reklamu v súlade s § 103a ods. 4, ktorý vo vzťahu k štátnej reklame predstavuje implementáciu čl. 25 ods. 1 a 2 EMFA.

**K bodu 59**

Legislatívno-technická úprava vnútorného odkazu.

**K bodu 60**

V prechodných ustanoveniach návrhu zákona sa navrhuje upraviť postup pri konaniach, ktoré boli začaté pred účinnosťou návrhu zákona ale zatiaľ neboli právoplatne ukončené.

Zároveň sa navrhuje upraviť aj povinnosť poskytovateľa systémov merania sledovanosti, ktorý vykonáva svoju činnosť k 8. augustu 2025, oznámiť regulátorovi údaje v rozsahu podľa § 25a najneskôr do 31. októbra 2025.

**K bodu 61**

Z dôvodu neúčinnosti smernice Komisie 2006/141/ES z 22. decembra 2006 o počiatočnej dojčenskej výžive a následnej dojčenskej výžive a o zmene a doplnení smernice 1999/21/ES (Ú.v. EÚ L 401, 30.12.2006) v znení smernice Komisie 2013/26/EÚ z 8. februára 2013 (Ú.v. EÚ L 158, 10.6.2013) sa navrhuje jej vypustenie z transpozičnej prílohy a následné prečíslovanie ostatných smerníc uvádzaných v transpozičnej prílohe.

**Článok II**

**K bodom 1 a 2**

Z legislatívno-technického hľadiska sa navrhuje doplniť spoločný názov pre ustanovenia § 11 a 11a, ktoré vecne pokrývajú oblasť transparentnosti financovania. Zároveň sa upravuje názov ustanovenia § 11, ktorý upravuje problematiku tzv. hromadného financovania a poskytovania darov.

**K bodu 3**

Cieľom navrhovaného znenia § 11a je zabezpečiť implementáciu čl. 6 ods. 1 písm. d) a čl. 25 ods. 3 EMFA. Navrhuje sa zaviesť povinnosť vydavateľa periodickej publikácie, s výnimkou vydavateľa vedeckej periodickej publikácie, a povinnosť prevádzkovateľa spravodajského webového portálu zverejniť na svojom webovom sídle informácie o tom, že mu boli poskytnuté finančné prostriedky na štátnu reklamu, či už z verejných finančných prostriedkov alebo od orgánov verejnej moci alebo verejných subjektov z iného členského štátu alebo zo štátu, ktorý nie je členským štátom Európskej únie. Povinné subjekty sú povinné na svojom webovom sídle zverejniť informácie o celkovej sume finančných prostriedkov, ktoré im boli na štátnu reklamu poskytnuté za kalendárny rok, a to do 31. januára nasledujúceho roka.

**K bodu 4**

Z dôvodu, že zákonom o mediálnych službách sa rozšírila regulácia aj o poskytovateľov systémov merania sledovanosti a v nadväznosti na to sa navrhuje aj rozšírenie evidencie, ktorú v zmysle zákona o mediálnych službách vedie regulátor, je potrebné rozšíriť aj vymedzenie údajov, ktoré bude obsahovať register médií, keďže evidencia vedená regulátorom má byť súčasťou registra médií.

**K bodom 5 až 7**

S cieľom zabezpečiť vymožiteľnosť plnenia povinností vydavateľov periodických publikácií a prevádzkovateľov spravodajských webových portálov, ktoré boli v zmysle predloženého návrhu upravené na základe ustanovení EMFA, sa navrhuje upraviť možnosť regulátora uložiť za nedodržanie týchto povinností sankciu vo forme upozornenia na porušenie zákona alebo pokuty. Výška pokuty sa navrhuje v rovnakom rozpätí pokút, ktoré regulátor môže už v súčasnosti uložiť povinným subjektom za porušenie povinností súvisiacich s transparentnosťou financovania.

**K bodu 8**

Navrhuje sa upraviť možnosť regulátora požadovať od vydavateľov periodickej publikácie, ktorí nie sú vydavateľmi vedeckej periodickej publikácie a od prevádzkovateľov spravodajského webového portálu alebo od iných osôb, o ktorých možno predpokladať, že na účely súvisiace s ich obchodnou, podnikateľskou alebo profesionálnou činnosťou by mohli mať informácie alebo údaje požadované regulátorom, aby bezodplatne a v stanovenej lehote poskytli informácie alebo údaje, ktoré sú primerané a potrebné na vykonávanie úloh regulátora podľa príslušných ustanovení EMFA.

**K bodu 9**

Navrhuje sa rozšíriť rozsah ustanovení zákona o mediálnych službách, ktoré sa vzťahujú na vydavateľa periodickej publikácie, prevádzkovateľa spravodajského webového portálu a tlačovú agentúru, ako na poskytovateľa obsahovej služby, aj o § 127 až 131 zákona o mediálnych službách, ktoré upravujú samoregulačné a koregulačné mechanizmy. Dôvodom navrhovanej zmeny je najmä skutočnosť, návrh zákona predpokladá existenciu samoregulačného mechanizmu, ktorým sa upravujú redakčné štandardy poskytovateľov obsahových služieb a tiež samoregulačného mechanizmu zameraného na pomoc pri uplatňovaní práva na účinnú súdnu ochranu v súvislosti s povinnosťou zachovávať mlčanlivosť o zdroji informácií.

**Článok III**

Navrhuje sa, aby návrh zákona nadobudol účinnosť 8. augusta 2025.